b'\n_START_ARTICLE_\nVranje, Srbija\n_START_SECTION_\nGeografija\n_START_PARAGRAPH_\nVranje je sredi\xc5\xa1\xc4\x8de P\xc4\x8dinjskega upravnega okraja, ki ga sestavljajo ob\xc4\x8dine Bosilegrad, Bujanovac, Vladi\xc4\x8din Han, Pre\xc5\xa1evo, Surdulica in Trgovi\xc5\xa1te ter Mesto Vranje; k slednjemu poleg samega Vranja spada tudi Vranjska Banja. Vranje le\xc5\xbei na severozahodu Vranjske kotline na levem bregu Ju\xc5\xbene Morave, ob vzno\xc5\xbeju hribov Plja\xc4\x8dkovica (1231 m nm. v.), Krstilovica (1154 m) in Pr\xc5\xbear (731 m). _NEWLINE_Mesto le\xc5\xbei okoli 40 kilometrov od makedonske, 70 kilometrov od bolgarske in 20 kilometrov od kosovske meje. Od Beograda je oddaljeno okoli 340 kilometrov, od Ni\xc5\xa1a 110 in od Skopja 100 kilometrov.\n_START_SECTION_\nZgodovina\n_START_PARAGRAPH_\nV starih listinah se kraj prvi\xc4\x8d omenja v 12. stoletju. V \xc4\x8dasih Osmanskega cesarstva je bilo Vranje pomembno kri\xc5\xbei\xc5\xa1\xc4\x8de poti iz Srbije v Makedonijo in Bolgarijo z delavnicami oro\xc5\xbeja in drugih kovinskih izdelkov. Izpod tur\xc5\xa1ke oblasti je bilo Vranje osvobojeno leta 1878. Kraj je znan po zna\xc4\x8dilni balkanski kulinariki in arhitekturi. Ohranjeni so \xc5\xa1tevilni kulturni spomeniki iz tur\xc5\xa1kih \xc4\x8dasov (haman-tur\xc5\xa1ko kopali\xc5\xa1\xc4\x8de, tur\xc5\xa1ki most, vodnjak \xc4\x90orenka, dva pa\xc5\xa1ina dvorca, pravoslavna cerkev z lepim ikonostasom in drugo). V Vranju stoji rojstna hi\xc5\xa1a pisatelja Borisava Stankovi\xc4\x87a.'